CELEX: 32010R0606
Language: da
Date: 2010-07-09 00:00:00
Title: Kommissionens forordning (EU) nr. 606/2010 af 9. juli 2010 om godkendelse af det forenklede værktøj, der er udviklet af Den Europæiske Organisation for Luftfartens Sikkerhed (Eurocontrol), med henblik på at anslå brændstofforbruget hos visse luftfartsoperatører med små udledningsmængder  (EØS-relevant tekst )

10.7.2010   
            
            
               DA
            
            
               Den Europæiske Unions Tidende
            
            
               L 175/25
            
         KOMMISSIONENS FORORDNING (EU) Nr. 606/2010
   af 9. juli 2010
   om godkendelse af det forenklede værktøj, der er udviklet af Den Europæiske Organisation for Luftfartens Sikkerhed (Eurocontrol), med henblik på at anslå brændstofforbruget hos visse luftfartsoperatører med små udledningsmængder
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions Funktionsmåde,
   under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet, og om ændring af Rådets direktiv 96/61/EF (1), særlig artikel 14, stk. 1, og
   ud fra følgende betragtninger:
   
               (1)
            
            
               Den ved direktiv 2003/87/EF fastsatte ordning for handel med kvoter for drivhusgasudledninger kan kun fungere, hvis udledningerne overvåges og rapporteres på fuldstændig, ensartet, gennemskuelig og nøjagtig måde i overensstemmelse med retningslinjerne i Kommissionens beslutning 2007/589/EF af 18. juli 2007 om retningslinjer for overvågning og rapportering af drivhusgasudledninger i medfør af Europa-Parlamentets og Rådets direktiv 2003/87/EF (2).
            
         
               (2)
            
            
               I henhold til artikel 14, stk. 3, i direktiv 2003/87/EF bør luftfartøjsoperatører fra 1. januar 2010 for hvert kalenderår overvåge og rapportere mængden af CO2, der udledes i forbindelse med deres flyvninger, i overensstemmelse med retningslinjerne i beslutning 2007/589/EF.
            
         
               (3)
            
            
               Hver luftfartøjsoperatør bør udarbejde og forelægge sin administrerende medlemsstat en overvågningsplan med de foranstaltninger, luftfartøjsoperatøren påtænker at gennemføre for at overvåge og rapportere om sine udledninger, og den administrerende medlemsstats kompetente myndigheder bør godkende sådanne overvågningsplaner i overensstemmelse med de retningslinjer, der er fastsat ved beslutning 2007/589/EF.
            
         
               (4)
            
            
               I del 4 i bilag XIV til beslutning 2007/589/EF reduceres den administrative byrde for visse luftfartøjsoperatører, som kun står for et begrænset antal flyvninger på årsbasis, eller som udleder små mængder af CO2, idet der oprettes en forenklet procedure for at anslå det benyttede luftfartøjs brændstofforbrug med værktøjer, som er indført af Den Europæiske Organisation for Luftfartens Sikkerhed (Eurocontrol) eller andre relevante organisationer, der kan behandle al relevant lufttrafikinformation, der står til Eurocontrols rådighed, hvis disse redskaber er godkendt af Kommissionen.
            
         
               (5)
            
            
               Eurocontrol har indført og udarbejdet dokumentation for et forenklet værktøj, hvormed brændstofforbruget og CO2-emissionerne for specifikke flyvninger mellem flyvepladser kan anslås. Dette værktøj bygger på hver flyvnings faktiske rutelængde ud fra den mest detaljerede lufttrafik- og flyveoperationsinformation, som pt. står til rådighed, og der tages højde for brændstofforbruget i alle faser af en nærmere bestemt flyvning, herunder ved afgangsgaten, under taxiing-operationer, ved landing, start og selve flyvningen samt ved lufttrafikstyringsoperationer. Værktøjet benytter sig af statistisk solide brændstofforbrugskoefficienter for de vigtigste luftfartøjstyper og en mere generisk fremgangsmåde for andre luftfartøjer, hvorved brændstofforbrugskoefficienter fastlægges ud fra luftfartøjets højeste tilladte startmasse, hvilket fører til acceptable usikkerhedsniveauer.
            
         
               (6)
            
            
               Dette værktøj opfylder kravene til fremgangsmåden i de retningslinjer, der er fastlagt ved beslutning 2007/589/EF, idet den bygger på individuelle flyvninger, faktisk rutelængde og statistisk solide brændstofforbrugsforhold. Dette værktøj bør derfor stilles til rådighed for og godkendes til de relevante luftfartøjsoperatørers anvendelse, således at de kan opfylde deres overvågnings- og rapporteringsforpligtelser på en administrativt mindre byrdefuld måde.
            
         
               (7)
            
            
               Grundet forhold, som luftfartøjsoperatøren ikke har indflydelse på, kan denne være ude af stand til at overvåge en nærmere bestemt flyvnings faktiske brændstofforbrug. Under sådanne omstændigheder, og hvis der ikke findes andre måder, hvorpå det faktiske brændstofforbrug kan fastlægges, bør det værktøj til at anslå brændstofforbruget, som benyttes af luftfartøjsoperatører med små udledningsmængder, også stilles til rådighed for andre luftfartøjsoperatører med henblik på at anslå brændstofforbruget for specifikke flyvninger, hvor der ikke findes data over det faktiske brændstofforbrug.
            
         
               (8)
            
            
               I del 6 i bilag XIV til beslutning 2007/589/EF pålægges en luftfartøjsoperatør, som anvender et værktøj til at anslå brændstofforbruget, i sin overvågningsplan at dokumentere, at betingelserne for at blive betragtet som en luftfartøjsoperatør med små udledningsmængder er opfyldt, og forelægge en bekræftelse og en beskrivelse af det anvendte værktøj.
            
         
               (9)
            
            
               Foranstaltningerne i denne forordning er i overensstemmelse med udtalelse fra Udvalget for Klimaændringer —
            
         VEDTAGET DENNE FORORDNING:
   Artikel 1
   Anvendelsen af værktøjet til at anslå brændstofforbruget, som er udviklet og stillet til rådighed af Den Europæiske Organisation for Luftfartens Sikkerhed (Eurocontrol) (3), godkendes herved for:
   
               1)
            
            
               luftfartøjsoperatører med små udledningsmængder med henblik på deres opfyldelse af overvågnings- og rapporteringsforpligtelser i medfør af artikel 14, stk. 3, i direktiv 2003/87/EF og del 4 i bilag XIV til beslutning 2007/589/EF
            
         
               2)
            
            
               alle luftfartøjsoperatører, jf. del 5 i bilag XIV til beslutning 2007/589/EF med henblik på at anslå brændstofforbruget for nærmere bestemte flyvninger, der er omfattet af bilag I til direktiv 2003/87/EF, hvor der ikke findes data, som er nødvendige for at overvåge CO2-emissionerne, på grund af omstændigheder, som luftfartøjsoperatøren ikke har indflydelse på, og når brændstofforbruget ikke kan fastlægges ved en alternativ metode, der er defineret i operatørens overvågningsplan.
            
         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. juli 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 275 af 25.10.2003, s. 32.
   
      (2)  EUT L 229 af 31.8.2007, s. 1.
   
      (3)  www.eurocontrol.int/ets/small_emitters